钦定古今图书集成/理学汇编/学行典/第089卷 > 王阳明集 > 《与马子莘》
## 钦定古今图书集成/理学汇编/学行典/第089卷 > 王阳明集 > 《与马子莘》

明道云：“吾学虽有所受，然天理二字，却是自家体认
出来。良知即是天理，体认者实有诸己之谓耳，非若
世之想像讲说者之为也。”近时同志莫不知以良知
为说，然亦未见有能实体认之者，是以尚未免于疑
惑。盖有谓良知不足以尽天下之理，而必假于穷索
以增益之者，又以为徒致良知未必能合于天理，须
“以良知讲求其所谓天理者，而执之以为一定之则，
然后可以率由而无弊。”是其为说，非实加体认之功，
而真有以见夫良知者，则亦莫能辨其言之似是而
非也。莆中故多贤国英及志道二三同志之外，相与
切磋砥砺者亦复几人？良知之外更无知，致知之外
更无学。外良知以求知者，邪妄之知矣；外“致知以为
学”者，异端之学矣。道丧千载，良知之学久为赘疣。今
之友朋，知以此事日相讲求者，殆空谷之足音欤？想
念虽切，无因面会，一罄此怀，临书惘惘不尽。